google/wiki40b huggingface dataset:
Tholf Fjeld

Skaugutt-leirsjef

Aktiv i hjemmefronten, var han en kort periode leirsjef for Norges største skaugutt-leir, organisert under Milorg, sommeren 1944, kalt «Hulka-leiren». Formålet var å tilby skjulested for unge menn født 1921-24, som ble beordret til arbeids- og krigsinnsats for tyskerne. Leiren talte mer enn 200 unge menn tidlig høst 1944, da den måtte evakueres under dramatiske omstendigheter. Alle kom velberget til Sverige etter en strabasiøs og langvarig flukt.
Indre Sogn prosti

Indre Sogn prosti var et tjenestedistrikt  i Bjørgvin bispedømme i Den norske kirke fra 1819 til 2013. Prostiet omfattet kommunene Aurland, Balestrand, Leikanger, Luster, Lærdal, Sogndal, Vik og Årdal.
Prostiet ble etablert i 1819 da Sogn prosti ble delt i to: Indre og Ytre Sogn prosti. Prostiet omfattet kommunene Leikanger, Sogndal, Aurland, Lærdal, Årdal og Luster. Prosten hadde sete på Stedje. I en periode på 1800- og 1900-tallet var prostiet delt i Indre og Midtre Sogn prosti, slik at dagens Luster og Årdal utgjorde det indre prostiet.
Balestrand og Vik ble overført til prostiet da Ytre Sogn prosti ble lagt ned i 2013. Prostiet byttet da navn til Sogn prosti.
Stedje kirke i Sogndal var prostikirke i Indre Sogn prosti.
Prostiet var inndelt i sogn, som er den minste og grunnleggende enheten i Den norske kirke. Tidligere var det også inndelt i prestegjeld, men disse ble faset ut på begynnelsen av 2000-tallet. De ansatte i kirken var enten ansatt av sognet gjennom kirkelig fellesråd, eller i prostiet.  
De fleste prestene er ansatte i prostiet, og har tjenesten sin knyttet til et eller flere sogn.
Alternativ handelsorganisasjon

En alternativ handelsorganisasjon (engelsk: Alternative trading organization (ATO)) er vanligvis en ikke-statlig organisasjon som har sine tankesett og utfører sine handlinger i takt med retningslinjene i fair-trade bevegelsen. Deres mål er å "bidra til lettelsen av fattigdom i fattige regioner av verden ved å etablere ett handelssystem som gjør det enklere for marginaliserte bønder å få tilgang til markedet i de utviklede landene".
Alternative handelsorganisasjoner har fair-trade som hovedfokus for deres handlinger og aktiviteter. De bruker fair-trade som ett utviklingsverktøy for å støtte de vanskeligstilte bøndene, redusere fattigdom og kombinere deres markedsføring med bevisstgjøring.
Sporcle

Sporcle er en internettside med quizer som ble lansert i juli 2007, hvor man innenfor en satt tidsfrist må fylle inn alle boksene i et gitt tema, f.eks. Verdens land eller amerikanske presidenter. Ifølge grunnleggeren av Sporcle, Matt Ramme, er ordet Sporcle inspirert av ordet "oracle" (orakel).
Siden ble laget fordi Matt Ramme var veldig interessert i å lære mer, men fant ingen side som møtte interessen hans.
Til tross for Rammes ønske om at siden ville møte eldre brukeres behov, har siden blitt særlig populær blant studenter, og mange av dem har innrømmet at de sjekker siden ofte for å se om det har kommet nye quizer.
Changuinola vannkraftverk

Changuinola vannkraftverk er et vannkraftverk under bygging i Bocas del Toro helt nordvest i Panama. Kraftverket ligger i elva Changuinola, som er hovedvassdraget i provinsen. Installert effekt er 233 MW, og operatør er det amerikanske energiselskapet AES Corp.
Utbyggingen startet i 2006, og kraftverket var forventet å stå ferdig installert i 2011. I 2009 stoppet imidlertid The Inter-American Commission on Human Rights videre bygging på grunn av at utbyggingen truet området til guaymí-indianerne i området.
Paracoptochirus

Utseende

Middelsstore (ca. 8 millimeter), avlange, matte, svarte gjødselbiller. Hodet er skovlformet, uten knøler eller groper, forkanten tydelig innbuktet. Pronotum er avrundet, bakkanten buktet, tett og fint punktert. Dekkvingene har en markert skulderbule og kraftige punktrader. For-leggen har tre tenner.

Levevis

Ingenting er kjent om biologien til denne slekten.

Utbredelse

Slekten er kjent fra det nordlige Hellas, Romania, Tyrkia og Israel. Artene er regnet som svært sjeldne, ingen av dem er kjent i mer enn en håndfull eksemplarer.
Albert Leo Schlageter

Bakgrunn

Schlageter ble født i Schönau i Wiesental i Baden, som ett av elleve barn i en katolsk bondefamilie.  I Schönau gikk han på Bürgerschule, deretter fikk han i Freiburg im Breisgau på det humanistikhe Berthold-Gymnasium og så på det humanistiske gymnasium i Konstanz. Han ønsket å bl katolsk prest, og i bynnastiden bodde gan i de erkebiskoppelige konvikter i Freiburg henholdsvis Konstanz.

Første verdenskrig

Etter utbruddet av første verdenskrig tok han Notabitur (nødartium) og meldte seg frivillig til hæren. Under krigen deltok han i en rekke slag, blant annet Flandernslaget i 1915, slaget ved Somme i 1916 og slaget ved Verdun. Etter befordring til løytnant deltok han i det tredje Flandernslaget i 1917.

Etter første verdenskrig

Etter krigen gikk Schlageter tidlig inn i frikorpset, en høyreorientert, paramilitær enhet som søkte å slå ned kommunistiske opprør og separatisme, og gjempet blant annet i Baltikum. Dessuten var han var offiser i Ruhrområdet under den franske okkupasjonen. Her arbeidet han mot det som frikorpset anså som okkupantenes utplyndring av Tyskland. Han ble arrestert, dømt til døden for sabotasje og så henrettet 26. mai 1923 utenfor Düsseldorf.

Æresbevisninger under nazitiden

Schlageter ble regnet som en folkehelt, og i 1931 ble det reist et monument til hans ære. Dette ble fjernet etter andre verdenskrig. Nasjonalsosialistene trykket ham raskt til sitt bryst som et perfekt eksempel på «det nye menneske». Adolf Hitler sa da han fikk høre om henrettelsen at «det tyske folk er ikke verdig et slikt offer». Rossbach-gruppen, en av frikorpsenhetene, bestemte seg for å hevne hans død, og en gruppe som antagelig besto av blant andre Martin Bormann og Rudolf Franz Höss drepte Walter Kadow, som skal ha vært angiveren som meldte Schlageter til de franske myndighetene.
Hans brev ble utgitt i bokform under det nasjonalsosialistiske regimet, og Hanns Jolst skrev et drama om hans liv som ble oppført på scener over hele Tyskland. Selskipet «Alfred Leo Schlageter» var oppkalt etter ham. Det ble sjøsatt i 1937, og beslaglagt etter andre verdenskrig og gitt til Brasil, hvor det ble omdøpt til «Guanabara». I 1961 ble det kjøpt av den portugisiske marinen, hvor det fortsatt seiler som skoleskip under navnet «Sagres II».
Taissir Tamimi

Sjeik Taissir Tamimi (arabisk: شيخ تيسير تميمي) er en palestinsk leder og imam. Han er leder av det palestinske rettsvesenet i de palestinske territoriene Vestbredden og Gazastripen. Han er også en trofast palestinsk nasjonalist, og er kjent for å ha vært meget kritisk til Israel og jødedommen.
A Thousand True Stories

A Thousand True Stories er et musikkalbum med Silje Nergaard, utgitt i 2009.
Høgnipen

Steinalderboplass

Et stykke nordøst for Høgnipens høyeste punkt ble det under grøftearbeid funnet tre steinalderboplasser fra pionerbosetningen i eldre steinalder; Rørmyr I og II, og Mellommyr. De ble arkeologisk undersøkt i perioden 1961-74 , ledet av Erling Johansen. Boplassene er strandlinjedatert til ca. 9600 BP (før nåtid), og ble lenge ansett som Norges eldste. I de senere år er det imidlertid funnet flere lokaliteter som er enda eldre. Den eldste regnes i dag for å være «Pauler 1» i Larvik kommune, datert til 10400 BP.
I en nærmere studie på 1980-tallet viste arkeologene Birgitte Skar og Sheila Coulson at boplassene på Høgnipen er spor etter meget korte opphold av meget få mennesker, kanskje mindre enn fem personer. Videre at de hadde forlatt stedet og returnerte med jaktbytte. 
Utgravningsfeltene fra 1960-årene ligger åpne. De er lettest tilgjengelig fra skogsbilvei og sti nordfra. Innkjøring fra Fv 650 ved Ertevannet.
Blachernaipalasset

Blachernaipalasset, (gresk: τὸ ἐν Βλαχέρναις Παλάτιον, tyrkisk: Blaherna Sarayı) var et bysantinsk palass som ble bygget rundt år 500. Det ligger nå i ruiner i bydelen Fatih i Istanbul. Selv om det finnes steinrester, må man ty til rent tekstlige kilder for å danne seg et bilde om hvordan palasset fortonet seg.
Palasset lå nordvest i det gamle Konstantinopel, i forstaden Blachernae – derav palassets navn. Palassområdet ble temmelig omfattende, og lå mellom Chora-kirken, Adrianopelporten og Det gylne horn.
Byggingen av palasset begynte på 500-tallet  som luksuriøst herberge for gjester som ville besøke klosteret Blachernai rett ved siden av. Anlegget ble utbygd ut og kom i keiserlig bruk. Fra 800-tallet bodde keiseren heller med sin familie i Blachernai enn i det gamle keiserlige palass.
På 900-tallet begynte keiser Konstantin Porphyrogennetos («den i purpur fødte») å bygge et nytt og enda mer praktfullt palass rett inntil. Palasset ble utsmykket med overdådige mosaikker og fresker og fylt med vakre kunstgjenstander. 
Etter at korsfarerne erobret Konstantinopel i 1204 ble Bucoleonpalasset foretrukket som offisiell residens for den latinske keiser. Da Mikael III gjenerobret Konstantinopel i 1261 valgte han å etablere seg i Det store palass mer sentralt i byen, men etterfølgeren Andronikos II gjorde Blachernaipalasset til offisiell keiserresidens, som man hadde brukt de siste årene til å sette bedre i stand. Det hadde vist seg at Det store palass var for forfallent. 
I 2015 gjenstår bare rester av de to palasser som nesten helt og holdent er blitt bygd over.
Henrik Rogstad

Bakgrunn og virke

Han var en kort tid med i NS’ ungdomsfylking i 1936, men kom ikke aktivt med i partiet før sommeren 1940, men ble snart fylkesfører for Sør-Trøndelag på initiativ av NS' generalsekretær, Rolf Jørgen Fuglesang. Han ble ansett for å ha en meget sosial profil, ved at han blant annet lånte ut leiligheten sin til bostedsløse ved noen anledninger.
Rogstad ble regnet blant de mest tyskvennlige blant de norske nazistene og ble kritisert, også innad i NS, for å hjelpe tyskerne i Trondheim med å sette opp gissellisten ved unntakstilstanden i 1942. Etter likvideringen av Karl Marthinsen 8. februar 1945 ble også Rogstad øverste leder av Hirden.
Da nederlaget nærmet seg vinteren og våren 1945 tilhørte Rogstad de mest stridbare og kampinnstilte i NS, sammen med blant andre Jonas Lie. I februar 1945 ble han utnevnt til leder for Hirden, og startet forberedelse på å kunne omdanne denne til en militær enhet i tysk tjeneste dersom det ble en alliert invasjon. Helt uten politibakgrunn og trass sterke protester fra politiet ble Rogstad i april 1945 også ansvarlig for Statspolitiet.
I mai 1945 forskanset en liten gruppe seg på Skallum gård i Bærum sammen med ham, Jonas Lie og Sverre Riisnæs, inntil de ble oppfordret til å forlate gården. Alle, bortsett fra Rogstad, Lie og Riisnæs forlot gården. 10. mai skjøt Henrik Rogstad seg i spisestuen på Skallum gård. Lie døde, sannsynligvis av stress og stort alkoholkomsum. Riisnæs overga seg til slutt alene som eneste gjenværende.
Rogstad hadde giftet seg fire dager før sin død, og hadde nylig blitt far. Han er begravd i Trondheim.
Fotballklubben Gjøvik-Lyn

1902–1948

Gjøvik-Lyn ble stiftet som Sportsklubben Thor den 1. februar 1902, men byttet allerede året etter til Sportsklubben Lyn. I starten drev klubben også med ski og skøyter, men de avdelingene gikk i 1910 inn i Gjøvik Idrettsforening sammen med Gjøvik Skiklubb, Gjøvik Tennisklubb og Gjøvik Turnforening. Klubben endret derfor navn til Fotballklubben Lyn og drev deretter kun med fotball.
Bortsett fra året 1912, ble klubben kretsmestere hvert år fra 1908 til 1915.
Klubben spilte sin første NM-finale i 1914 som Frigg vant 4–2. To år senere nådde Gjøvik-Lyn semifinalen, men tapte mot Ørn.  I 1924 spilte klubben seg igjen frem til semifinale i cupen, men tapte mot ODD.

1949–1979

Etter andre verdenskrig i 1949 endret klubben navn til Sportsklubben Gjøvik-Lyn, for ikke å bli forvekslet med Lyn fra Oslo. Klubben spilte i den nest høyeste divisjonen, Landsdelsserien, frem til opprykket i 1963. I 1962 ble Gjøvik-Lyn også norgesmestere. Gjøvik-Lyn var i denne perioden i semifinale i cupen fire ganger, inkludert 1963, 1965 og 1966.
Oppholdet i den øverste divisjonen skulle bli kortvarig og Gjøvik-Lyn rykket ned igjen året etter. Da tabellen skulle gjøres opp i 2. divisjon i 1964 manglet laget ett poeng til opprykk. Det poenget kan de ha mistet i 1–1-kampen mot Eik i august dette året, da Eik-oppmannen strakk benet innenfor stolpen og på den måten muligens reddet et mål for bortelaget – men etter hans utsagn traff ballen stolpen, ikke foten.
Klubben deltok i den innledende runden av Cupvinnercupen under 1963/1964-sesongen, hvor de tapte henholdsvis 0–1 hjemme og 6–0 borte (0–7 sammenlagt) mot den kypriotiske klubben APOEL FC.

1980–2013

På slutten av 1980-årene måtte Gjøvik-Lyn ta turen ned i 5. divisjon. 15. april 1993 ble Gjøvik Sportsklubb (stiftet 16. desember 1928 som Gjøvik Arbeideridrettslag) slått sammen med Gjøvik-Lyn.
Etter et lengre opphold i lavere divisjoner, med nedrykk fra 2. divisjon i 2007 vedtok klubben i 2008 å satse på spillerutvikling og legge seniorsatsingen til overbygningsklubben Gjøvik Fotballforening.

2014–

23. september 2013 ble det på et ekstraordinært årsmøte vedtatt, 63 mot 20 stemmer (3 blanke), å slå seg sammen med Gjøvik Fotballforening og endre navn til Fotballklubben Gjøvik-Lyn, effektivt fra 1. januar 2014.

Kjente spillere

Gjøvik/Lyn har hatt tre A-landslagsspillere: Frithjof Skonnord, én landskamp, som for øvrig var Norges første i 1908, hvor han var eneste landslagsspiller som ikke kom fra en Oslo-klubb. Rolf Bjørn Backe 18 A-landskamper og fem mål i perioden 1959–1962. Erik Johansen med 39 A-landskamper og 9 mål i perioden 1961–1969.
Conspicuous Gallantry Medal

Conspicuous Gallantry Medal (CGM) er en militær dekorasjon for menig personell i Storbritannia og Samveldet. Medaljen ble tildelt for tapperhet i strid mot fiender til sjøs eller i luften.
Medaljen hadde samme funksjon som offiserenes Distinguished Service Order, selv om den ble rangert langt lavere, mellom Distinguished Conduct Medal og Distinguished Service Medal. Innehavere av medaljen kunne tilføye bokstavene CGM etter navnet sitt.
Etter 1993 er medaljen erstattet av Conspicuous Gallantry Cross (CGC). Denne medaljen kan tildeles soldater og offiserer fra alle våpengrener, og er rett under Victoria Cross i rang.
Leif Larsen («Shetlands-Larsen») og Ole Hoff Snefjellå var de eneste nordmennene som ble tildelt denne for innsats under andre verdenskrig.
Årets fotballspiller i Danmark

Årets fotballspiller i Danmark er blitt kåret siden 1961. Prisen ble innstiftet etter en idé fra Knud Lundberg. Han var, foruten en aktiv idrettsmann innen flere disipliner, også sportsredaktør i magasinet Social-Demokraten, senere Aktuelt.
I 1989 overtok Spillerforeningen kåringen, dog er Ekstra Bladet kommet med i arrangementet fra 1998. I perioden 1989-1994 ble det utdelt 2 årlige priser av henholdsvis Aktuelt og Spillerforeningen. De av disse årene hvor det kun er oppført én vinner, har samme spiller vunnet begge kåringene.

Regler for avstemmingen

Medlemmene av Spillerforeningen står for valget av Årets fotballspiller. Først nominerer samtlige lag i Danmarksturneringen inntil 10 spillere til tittelen. De fem spillere med flest stemmer nomineres, og hver spiller i SAS Ligaen, 1. divisjon og 2. divisjon mottar en stemmeseddel, hvor de kan stemme på en av de nominerte.
Dasylepida

Utseende

Middelsstore, gråsvarte oldenborrer. Kroppen er kledt med korte, lyse hår.

Levevis

Larvene lever i jorda som vanlig for oldenborrer, og eter røtter. Dasylepida ishigakiensis er et betydelig skadedyr i Japan.

Utbredelse

Slekten er utbredt i Sørøst-Asia (Kina, Taiwan, Japan).
International Motorsports Hall of Fame

Grunnleggelsen

Æresgalleriet ble opprettet i 1982 av Bill France, grunnleggeren av NASCAR, og museumsbygningen ligger for tiden i Lincoln i Alabama, i tilknytning til Talladega Superspeedway.

Kvalifikasjoner

For å bli nominert må personen ha vært pensjonert fra sin spesialitet i motorsport i minst fem år, med mindre det er godkjent på spesielle vilkår (alder eller verdig til spesiell tidlig innlemmelse). Kandidatene blir stemt på av et panel på 150 medlemmer fra amerikansk bilsport og bilsportsmedia.
På grunn av åpningen av NASCAR Hall of Fame, var det ingen som ble innlemmet i 2010.
Prosentpoeng

Prosentpoeng eller prosentenhet brukes til å angi den absolutte endringen mellom to prosentverdier. For eksempel er en endring fra 16 prosent til 20 prosent en økning på 4 prosentpoeng. Samtidig er det en relativ økning på 25 prosent, siden 4 er 25 prosent av 16. Prosentpoeng deles videre inn i basispunkter eller basispoeng, der 100 basispunkter er 1 prosentpoeng.
I sammenheng med meningsmålinger blir dette av og til omtalt feil. Man sier at oppslutningen til et parti går opp med 5 prosent når det egentlig er 5 prosentpoeng.
Det forekommer også ofte feil når det gjøres beregninger på målinger med prosent som benevning, som for eksempel vekst, avkastning eller medisinske mål som ejeksjonsfraksjon. Blant annet vil standardavviket til en slik måling ha benevnelsen prosentpoeng, men skrives ofte feilaktig med prosent. Dette er uheldig og forvirrende, siden standardavvik også kan måles i prosent av estimatet, såkalt relativt standardavvik.
Prosentpoeng forkortes på ulikt vis, som pp., p.p., pstp. eller pst.p.. Språkrådet anbefaler forkortelsen pp. - med punktum.
Richard B. Gump South Pacific Research Station

Richard B. Gump South Pacific Research Station er en feltstasjon på Moorea i Fransk Polynesia. Den tilhører University of California, Berkeley. Stasjonen åpnet i 1985 som en biologisk feltstasjon.
Sammen med Centre de Recherche Insulaire et Observatoire de l'Environnement CRIOBE  har stasjonen etablert Moorea Ecostation, der det samarbeides om forskning på natur og miljø. Konsekvensene av lokale og globale endringsprosesser kartlegges, og arter og biologisk mangfold registreres.
Kriminaltango

«Kriminaltango» eller Kriminal-Tango er en tradisjonell popsang eller «schlager», skrevet av Pietro Trombetta. Den ble utgitt i 1959. Den italienske originalversjonen med Trombetta oppnådde kun en beskjeden suksess, men den tyske versjonen, fremført av Das Hazy Osterwald Sextett, ble en stor hit i Tyskland, Østerrike og Sveits.
Sangen beskriver scener fra en pub, som blir frekventert av kriminelle. Men istedenfor å gi en seriøs beskrivelse kombinerer og omskriver den forskjellige gangsterklisjéer. Det kulminerer med et mord forårsaket av et skudd i mørke og politiet er ikke i stand til å samle inn noe spor.

Coverversjoner

Die Toten Hosen featuring Kurt Raab utgav en coverversjon på single i 1984. Den var ikke hentet fra noe album.
Sangen ble også fremført av The Deadly Ensemble og finnes som bonusspor på albumet An Entire Wardrobe of Doubt & Uncertainty.

Norsk versjon

Lasse Hovd har skrevet en norsk tekst. Den norske tittelen er også «Kriminaltango». The Key Brothers & The Quivers utgav den som B-siden til «Og så kom Helgenen frem» på singlen Troll TN 159 i 1965.
Bok & samfunn

Bok & samfunn er det eneste fagbladet for bokbransjen i Norge.
Det ble etablert i 1879 under navnet Norsk Bokhandlertidende, og skiftet i 1976 navn til Bok & samfunn. Typiske redaksjonelle temaer er trender og nyheter som angår bokbransjen, som for eksempel offentlige rammevilkår, forleggeri, digitalisering, litteratur- og kulturformidling, og andre sider ved det litterære Norge.
I formålsparagrafen heter det at bladet skal stimulere til faglig refleksjon og debatt og ha fokus på de kulturpolitiske rammene som omgir bokbransjen. Bladet er redaksjonelt uavhengig og redigeres etter redaktørplakaten. Målgruppen er ansatte i de ulike leddene i bokbransjen. Bladet fra 2011 til 2014 utgitt av Bok & samfunn AS, et selskap eid av Den norske Bokhandlerforening. I 2014 overtok BOK365 driften av Bok & samfunn.
Bok & samfunn utkommer 8 ganger i året i et opplag på 2000.
Shinji Otsuka

Karriere

Shinji Otsuka startet sin profesjonelle karriere i JEF United Ichihara i 1994. Han har også spilt for Kawasaki Frontale, Omiya Ardija, Montedio Yamagata og Consadole Sapporo.
Han ble tatt ut i Japans tropp til VM i fotball U-20 1995.
Republikken Tatarstans flagg

Republikken Tatarstans flagg er delt i grønt og rødt av en smal hvit, vannrett stripe. Hovedfargene står for de to største folkegruppene i republikken: Grønt for de muslimske tartarene og rødt for de etniske russerne. Den hvite stripen skal symbolisere det fredelige forholdet mellom de to folkegruppene. Flagget er tegnet av Tavil Kasakmetov og har forholdet 1:2.
Flagget ble innført 29. november 1991.
Ticket to Ride/Offering

Ticket to Ride/Offering er et musikkalbum med The Carpenters fra oktober 1969.
Dette er duoens debutalbum.
Army Achievement Medal

Utforming

Army Achievement Medal er oktogonal av form og er gjort i bronse. Den har en diameter på 38 mm. På advers bærer den et motiv hentet fra seglet til United States Army. I midten ses brystplate flankert av kanoner med kuler og kruttbeholder og med andre våpen og flagg. En påle med en frihetslue strekker seg mot medaljens øvre del, der en kveilet slange er plassert. Under motivet står årstallet «1775». På revers har medaljen innskriften «FOR MILITARY ACHIEVEMENT» over tre linjer. Nederst er det plassert to laurbærgrener. Medaljen kan tildeles med eikeløv i sølv eller bronse på båndet. 
Medaljebåndet er blått med en smal hvit midtstripe og kantstriper i grønt med to smale hvite striper.  
Medaljen er utformet ved Institute of Heraldry og er tegnet av Jay Morris og modellert av Donald Borja.

Tildeling

Army Achievement Medal tildeles for fremragende innsats utenfor direkte strid, der innsatsen er av en slik karakter at det ikke er grunnlag for tildeling av den høyererangerende Army Commendation Medal. Medaljen tildeles personell med rang av oberst eller lavere. Den kan tildeles personell i andre grener av USAs forsvar og kan også tildeles alliert personell. 
Tildeling av Army Achievement Medal skjer etter bestemmelse av militær sjef med rang av oberstløytnant eller høyere.

Norske mottagere

Army Achievement Medal er også tildelt nordmenn. I oktober 2010 ble fire norske soldater tildelt medaljen for innsats i Afghanistan.
Michael Morell

Liv og karriere

Morells utdannelse omfatter en bachelorgrad i økonomi fra University of Akron i Ohio, og en mastergrad fra Georgetown University i Washington, D.C..
Morell begynte å arbeide for CIA i 1980. Han var sjef for CIAs avdeling for Asia, stillehavsområdet og Latin-Amerika før han etterfulgte Stephen Kappes som assisterende direktør i mai 2010. Fra 1. juli 2011 til 6. september 2011 hadde Morell sin første periode som konstituert direktør i CIA, da Leon Panetta ble utnevnt til forsvarsminister. Den 9. november 2012, Morell igjen innsatt som fungerende direktør da David Petraeus gikk av som CIAs direktør etter en utroskapsskandale. John Brennan ble bekreftet av det amerikanske senatet som ny direktør i CIA den 5. mars 2013. Morell kunngjorde sin avgang fra CIA 12. juni 2013.
Deir Yassin-massakren

Annet

I 1998 la den britiske utenriksministeren Robin Cook ned en krans på minnesmerket til Deir Yassin mens han var på et besøk i Israel. Handlingen bidro til å skape en «isfront» mellom Israel og EU for en periode.